El Centre Cultural La Nau acull les Jornades d’Il·lustració de València (JIV) amb l’art urbà com a protagonista

## El Centre Cultural La Nau acull les Jornades d’Il·lustració de València (JIV) amb l’art urbà com a protagonista

JIV al Claustre de La Nau. Imatge d'arxiu.

El Centre Cultural La Nau de la Universitat de València acull, del 2 al 4 de maig, la VIII edició de les Jornades d’Il·lustració de València (JIV), una cita ja imprescindible al calendari cultural valencià que enguany aposta per expandir-se encara més cap a l’espai públic, amb l’art urbà com a eix central. Les jornades són organitzades pel Col·lectiu Polièdriques, amb la col·laboració del Servei de Cultura Universitària de la UV, mitjançant l’Aula d’Arts Visuals.

Les JIV 08 es presenten com una trobada oberta, intergeneracional i diversa, pensada per a tots els públics, mides, formes i colors. Un esdeveniment efervescent on la il·lustració es posa en moviment i es troba amb altres llenguatges com la moda, la ciència, la performance o el muralisme.

El cartell d’aquesta edició ha estat dissenyat per **CACHETEJACK**, un duo d’il·lustradores amb projecció internacional i arrels a l’art urbà, que amb el seu estil directe i vibrant representen a la perfecció l’esperit de les JIV: lliure, crític, lúdic i transversal.

La programació s’iniciarà el divendres 2 de maig amb una inauguració festiva al Claustre de la Universitat de València i continuarà amb performances, rutes d’art urbà, tallers familiars, taules redones i música en viu durant tot el cap de setmana.

Destaca el Mercat d’Il·lustració, una proposta plenament consolidada dins de les JIV que omplirà les dues plantes del Centre Cultural La Nau amb la presència de més de 150 il·lustradors, col·lectius i editorials independents. Un mercat viu on el públic no només pot descobrir i adquirir obra original, sinó també veure els artistes crear en directe, convertint cada estand en un petit taller efímer, compartit i obert a la mirada.

El dissabte 3, l’art eixirà als carrers amb una acció solidària en favor de la Fundació Horta Sud, amb la participació de reconeguts artistes urbans com **Deih,** **Xelon, Barbiturikills, Cesp**, **On\_ly** i **Julieta**. El diumenge 4, les activitats familiars, els tallers gratuïts i les Microcàpsules, xarrades breus on diversos artistes i creadores com **Inma Carpena** o **Maider Sorasu** compartiran els seus projectes.

L’edició tancarà amb una subhasta solidària per recaptar fons per a les persones afectades per la dana, reafirmant el compromís de les JIV amb la societat. A més, es ret homenatge al **col·lectiu XLF**, una peça fonamental de l’escena de l’art urbà a València.

Les JIV 08 són molt més que unes jornades: són un espai viu de transmissió, reflexió i celebració de les arts visuals contemporànies, un espai d’agitació artística que transforma La Nau i València en un mapa compartit de traços, colors, discursos i connexions.

Més informació:

Arxivat en:

## Altres Notícies

Les XIV Jornades de Còmic de València tornen aquest cap de setmana a La Nau de la Universitat de València

El Centre Cultural La Nau acull les Jornades d’Il·lustració de València (JIV) amb l’art urbà com a protagonista

Més d’una desena d’exposicions i el còmic Pepiu de Castellar, entre les propostes de ‘Cultura als Campus’ de la UV per a març

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar